Hinrich Rink

Hinrich Johannes Rink (født 26. august 1819 i København, død 15. desember 1893 i Kristiania) var en dansk geograf og geolog. Han grunnla Grønlands første avis.

Liv og virke
Som geolog deltok Rink i korvetten «Galathea»s jordomseiling 1845–1847. Han fulgte med korvetten til Calcutta, men siden det sammen med toktet var forbundet et koloniseringsforsøk på Nikobarene hoppet han av der for å undersøke dem geografisk. Etter fem måneders opphold tvang en hard klimafeber ham til å vende hjem til Danmark. Hjemreisen gikk over Kairo og Malta, hvor han i oktober 1846 benyttet muligheten til å samle inn geologisk materiale.

Våren 1848 reiste han til Grønland, med offentlig støtte, for å studere mineralene ved Upernavik og Umanak. Denne undersøkelsen fikk ingen større betydning, men resulterte i et 4-årig opphold på Grønland, der han studerte den grønlandske befolkningen. Han kartla dessuten den grønlandske kysten, og lagde det første geologiske kartet over denne. Tilsvarende studerte han innlandsisen, dens opprinnelse, bevegelse og sammensetning. 

Han vendte tilbake til Danmark i 1851, men fikk da plass i et råd som skulle vurdere monopolhandel på Grønland. Som en del av dette arbeidet dro han i 1852 til Syd-Grønland, og utga samme år «Om Monopolhandelen paa Grønland». De neste årene jobbet han på Grønland for Danmark, først som kolonibestyrer i Julianehaab og Godthaab (Nuuk), og fra 1858 som Kgl. Inspektør over Sydgrønland. I denne perioden skrev han det som regnes som hans geografiske hovedverk, «Grønland, geografisk og statistisk beskrevet».

Rink fikk gjennom sine opphold på Grønland et godt forhold til grønlenderne, og ble opptatt av deres ve og vel. Han var utpreget human i sin administrative stilling der. Det var også han som stod bak «Forstanderskapene», i et forsøk på å sikre grønlendernes innflytelse på indre anliggender. 

I 1861 etablerte han et lite trykkeri i Godthåb. Samtidig etablerte han avisen Atuagagdliutit, som i starten ble utgitt månedlig, og på grønlandsk. Første redaktør for avisen var Rasmus Berthelsen. 

I 1868 flyttet han tilbake til Danmark av helsemessige årsaker. Han bosatte seg i København, og fikk tittelen Justisråd. I 1871 ble stillingen som Den Kongelige Grønlandske Handel ledig. Han søkte på denne, og fikk stillingen. Her bidro han bl.a. til at Forstanderskapene ble etablert, og det ble etablert såkalte «Grønlænderhjem» for unge eskimoer i København, slik at de kunne lære seg et håndverk, slik at de lettere skulle kunne skaffe seg arbeid. 

I 1883 flyttet han til Kristiania (Oslo) der deres eneste datter bodde, og hans kone Signe ble med. De bodde der til hans død. Signe var også en betydelig forfatter, som ga ut flere bøker om Grønland. Hun regnes som den første kvinne som skrev om grønlandsk kultur. 

Rink var en viktig person for Grønland, både for landets utvikling og kartlegging og dokumentasjon av deres språk, historie og kultur. Hans samling av håndtegnede og trykte kart fra det arktiske område ses på Det Kongelige Bibliotek.

 Bøker og utgivelser 
 1847 – Die Nicobarischen Inseln
 1852 – Om Monopolhandelen paa Grønland
 1853 – Om Isens Udbredning og Bevægelse over Nordgrønlands Fastland
 1852-57 – Grønland, geografisk og statistisk beskrevet (utgitt i to deler)
 1877 – Utvidet og utgitt på engelsk; «Danish Greenland, its people and products»
 1856 – Samling af betænkninger og Forslag vedkommende Den Kongelige Grønlandske handel
 1866 – Eskimoiske Æventyr og Sagn
 Utgitt på engelsk 1875; Tales and Traditions of the Eskimo
 Et utvalg er utgitt på norsk i antologien Inuit, myter og sagn fra Grønland, 2006
 1887 – Meddelelser om Grønland (11 bind)
 Utgitt på engelsk; The Eskimo Tribes

 Æresbevisninger 
 1852 – Det Danske Videnskabernes Selskabs sølvmedalje

 Referanser 

 Kilder 
 Dansk biografisk Lexikon
 Axel Garboe, Geologiens historie i Danmark, II (1961) side 169
 Coveret på The Eskimo Tribes
 Tales and Traditions of the Eskimo – online versjon

Kategori:Personer fra København
Kategori:Medlemmer av Det Kongelige Danske Videnskabernes Selskab
Kategori:Fødsler i 1819
Kategori:Dødsfall i 1893